KIRJALLINEN KYSYMYS E-2549/02

esittäjä(t): Erik Meijer (GUE/NGL) komissiolle

(12. syyskuuta 2002)

Aihe: Julkinen kaupunkiliikenne 1: Kaupungit matkailijoille ja muille vierailijoille helppokulkuisiksi parantamalla tiedotusta ja myyntiä

1. Onko komissio tietoinen siitä, että EU:n jäsenvaltioiden kaupunkien välillä on suuria eroja siinä, missä määrin paikallinen ja alueellinen julkinen liikenne palvelee vierailijoita, jotka eivät tunne paikallisia tapoja, reittiverkostoa, hintajärjestelmää eivätkä osaa kieltä? Joissakin kaupungeissa huolehditaan erinomaisesta tiedotuksesta ja voimassa olevien lippujen saamisen helppoudesta, kun taas toisissa kaupungeissa vierailija saa valita käveleekö hän, ottaako taksin vai tutkiiko edeltäkäsin laajasti paikallista julkista liikennettä. Vierailija voi joutua kohtaamaan yllätyksiä ja väärinkäsityksiä, joiden seurauksena hän käyttää yleensä kyseisillä matkaosuuksilla liian halpoja (siis kelpaamattomia) tai liian kalliita matkalippuja tai hän ei pääse oikeaan määränpäähän.

2. Onko komissio minun kanssani samaa mieltä siitä, että on hyödyllistä helpottaa kaupunkien julkisen liikenteen käyttämistä matkailijoille ja muille ulkopuolisille vierailijoille eurooppalaisissa yhteyksissä ja kannustaa paikallisia viranomaisia ja julkisen liikenteen yrityksiä toimimaan seuraavalla tavalla:

- keskeisille paikoille sijoitetaan ilmoitustauluja, joista ilmenee reittiverkosto, kaupunkivyöhykkeen tai erihintaisten matkavyöhykkeiden rajat kaupunkialueella ja tietoja eri matkalipuista ja paikoista, joista niitä voi ostaa.

- keskeisille paikoille kuten rautatieasemille, keskusaukiolle, matkailuneuvontaan, tavarataloihin, kirjakauppoihin, matkailijoille tarkoitettuihin liikkeisiin tai hotelleihin ja nuorisohotelleihin asetetaan saataville tiedotuslehtisiä, joista käyvät ilmi liikenteen reittiverkosto, vyöhykkeiden rajat, erilaiset matkaliput, lippujen voimassaoloaika, vaihto-oikeus, alennukset lapsille, vanhuksille ja ryhmille sekä erilaisten matkalippujen hinnat.

- koko kaupunkialueella voimassa oleva yhden tai useamman päivän lippu on saatavilla kohtuuhintaisena.

- lippuautomaatit, joista voi ostaa päivälippuja, useamman matkan kortteja ja yhdensuuntaisia lippuja, sijoitetaan siten, että kyseiset liput ovat jatkuvasti saatavilla nopeasti ja helposti.

Loyola de Palacion komission puolesta antamayhteinen vastauskirjallisiin kysymyksiin E-2549/02 ja E-2550/02

(22. lokakuuta 2002)

Komissio on tietoinen kysyjän esiin tuomista ongelmista ja on samaa mieltä siitä, että niitä on syytä tarkastella. Tehokkaat ratkaisut olisivat eduksi turisteille ja muille vierailijoille sekä kaupunkien asukkaille ja luonnolle.

Komissio onkin aktiivisesti kannustanut viranomaisia ja toimijoita etsimään ratkaisuja näihin ongelmiin seuraavasti: komissio on aloittanut tutkimushankkeita ratkaisujen löytämiseksi, tehnyt tämän tutkimuksen pohjalta yhteistyötä Euroopan standardointikomitean kanssa asettaakseen laatuvaatimukset julkiselle liikenteelle, tukenut Euroopan paikallisen liikenteen tietopalvelua (joka on hyviä toimintatapoja(1) koskeva tietokoneistettu tietokanta), edistänyt Euroopan kaupunkien viranomaisten

välisiä yhteistyöverkostoja julkiseen liikenteeseen liittyvien ongelmien ratkaisemiseksi ja käynnistänyt kansalaisten verkostojen esikuva-analyysin, jonka puitteissa viranomaiset ja toimijat ovat tarkastelleet hyviä esimerkkejä yhtenäistämistoimista Madridin ja Prahan kaltaisissa kaupungeissa. Komissio on myös tukenut sellaisten uusien palvelujen kehittämistä, jotka matkapuhelimen ja Internetin välityksellä tarjoavat henkilökohtaisten tarpeiden mukaisia ja tosiaikaisia tietoja liikkeessä oleville matkustajille.

Komissio jatkaa näiden käytännön toimien kehittämistä ja on samaa mieltä siitä, että joissakin tapauksissa olisi tarvetta kannustaa tai velvoittaa viranomaisia toimimaan tehokkaammin. Vastuu tästä kuuluu suurimmaksi osaksi jäsenvaltioille. Yhteisöllä taas on avainasema laatuun liittyvien ongelmien ratkaisemissa tapauksissa, joissa jonkin jäsenvaltion heikot standardit ovat esteenä muiden jäsenvaltioiden kansalaisille, sekä sellaisilla alueilla, joilla on tärkeää vahvistaa julkisen palvelun tarjoamisen tavoitteita yhteysverkkoja tarvitsevien toimialojen sähkö-, kaasu-, televiestintä- ja postipalvelujen sekä julkisen liikenteen markkinoiden avautumisen ohella.

Niinpä komissio ehdotti julkisen liikenteen palveluista antamassaan asetusehdotuksessa(2) laatutekijöitä, jotka kaikkien viranomaisten on otettava huomioon lippu- ja tietopalvelut mukaan luettuina sekä sellaisia tietoja koskevia vähimmäisvaatimuksia, jotka kaikkien toimijoiden on julkistettava.

Komissio aikoo myöhemmin tänä vuonna antaa ehdotuksen asetukseksi asiakkaan oikeuksista junaliikenteessä. Sen avulla pyritään ratkaisemaan ongelmat, jotka liittyvät pitkiä matkoja junalla matkustavien tiedonsaantiin ja paikallisliikenteen lippujenmyyntiin kohdekaupungeissa.

Komissio on myös parhaillaan käynnistämässä julkisen liikenteen yhtenäistämistä koskevaa tutkimusta, jonka tuloksista on määrä ilmoittaa ennen vuoden 2003 loppua. Tutkimus kattaa lippu- ja tietopalvelut.

Tarkoituksena on tutkia, tarvitaanko yhteisön toimia riittävän peruspalvelutason takaamiseksi.

Toimet tukevat yhteisön tavoitteita, jotka ovat kestävän matkailun ja henkilöauton käytön korvaavien vaihtoehtojen edistäminen, siten että kuljetusyrityksiä, matkanjärjestäjiä, matkailualan yrityksiä ja neuvontapalveluja kannustetaan tekemään yhteistyötä matkailukohteiden laadun ylläpitämiseksi.

Komissio katsoo, että ajatus yhtenäistetyistä julkisen liikenteen lippupalveluista ja tietopaketeista on tarkastelemisen arvoinen. Komissio haluaisikin tutkia asiaa tarkemmin ottaen kuitenkin huomioon, että kansainvälisen standardin pitäisi antaa paikallisviranomaisille mahdollisuus huomioida paikalliset olosuhteet ja alueelliset tai kansalliset vaatimukset. Komissio aikoo varmistaa, että näin tapahtuu osana julkisen liikenteen yhtenäistämistä koskevaa tutkimusta.

(1) www.eltis.org.

(2) EYVL C 151 E, 25.6.2002.